Opak (raper)

Milan Janáči (* 1980, Bratislava), známy pod umeleckým menom Opak, je slovenský raper, producent, spevák a člen bratislavskej hip-hopovej skupiny AMO. So skupinou AMO vydal tri albumy a ako sólový interpret vydal v roku 2008 album "Otvorenie". Tiež sa podieľal na výrobe muzikálu "Príbeh ulice", kde bol aj autorom skladieb na soundtracku. Opak sa venuje aj hľadaniu nových talentov v súťaži Vytiahni svoj majk.
Opak vlastní nahrávacie štúdio Zion 5, kde sa okrem nahrávania venuje aj mixu a masteringu.
Hudobná kariéra.
Začiatky, skupina KraKalla (1995 – 2003).
Opak začal rapovať okolo roku 1995, kedy sa okrem hudby venoval aj graffiti a inline agressive korčuľovaniu a rok neskôr začal robiť aj prvé produkcie. Vtedy plánoval založiť skupinu spolu so Zetorom (neskôr známy ako DJ Yanko Král zo skupiny H16) alebo writermi Braom či Darkom. Tieto pokusy boli neúspešné, no neskôr (okolo rokov 1996 – 1997) sa postaral o zrod skupiny KraKalla (skratka pre Krátkostrelný Kallašnikov). KraKallu tvoril najskôr Opak a rapper Deža-Vu, o rok neskôr sa na jednom z koncertov Zvuku Ulice zoznámil s Blažom, ktorý sa stal ďalším členom Krakally. Neskôr Deža-Vu postupne ukončil hudobnú činnosť a do KraKally sa pridal Moe. Na koncertoch im zvykol robiť DJa DJ Amen2 (známy aj ako Viktor Hazard, neskôr člen AMO), s ktorým KraKalla úzko spolupracovala.
Medzi počiny KraKally patrí demo "Všelibárzhocičohokoľvek", ktoré bolo nahrané na kazete a obsahuje veci z rokov 1996 – 1999. V roku 2000 dokončili v štúdiu nahrávaný singel "Bratia Sláva" a ďalšie domáce demo "Demo '00". V roku 2002 umiestnil český DJ Emmitt na svoj vinyl skladbu "Neskoro v noci" od KraKally. Vinyl bol pokrstený 16. januára 2002 v pražskom klube Roxy. Skladba sa objavila aj na výberovke "Vybrané z davu".
Opak uvažoval o zmene názvu skupiny, neskôr sa ale KraKalla okolo roku 2003 rozpadla a Opak spolu s Moem a DJom Amen2 (Viktor Hazard) založili skupinu AMO.
AMO, vinyly, album "Original" (2003 – 2005).
Opak bol jeden z prvých bratislavských producentov, čo si kúpili MPC, ktorý použil aj pri tvorení inštrumentálov na prvý vinyl AMO "Čo si čakal/Svet patrí mne". Vinyl vyšiel 2. decembra 2003 pod nezávislým labelom 24 Hodín records v spolupráci s labelom SubBeats. Vinyl okrem skladieb "Čo si čakal" a "Svet patrí mne" obsahuje aj bonus, Opakovu skladbu s Čistychovom – "Slavín". V septembri roka 2004 sa objavili informácie o natáčaní klipu ku skladbe AMO – "Bratislava" a v októbri mal premiéru. 16. decembra 2004 vyšiel AMO druhý vinyl – "Rap2005", kde sa nachádzajú skladby "Rap2005" a "Bratislava" a v ten istý deň boli AMO ako hostia v relácii Sampler na Rádiu_FM pri príležitosti vydania vinylu.
V období 2004 – 2005 Opak okrem nahrávania prvého albumu AMO stihol niekoľko spoluprác, objavil sa na albumoch Čistychova, Drvivej Menšiny, tiež produkoval remix skladby "Nech ti nejebe" pre H16. V lete 2005 vyšiel prvý mixtape Viktora Hazarda, "Rapsuperstar mixtape vol. 1", kde sa Opak predstavil v troch skladbách spolu s AMO (k skladbe "To čo spája nás" bol urobený aj dvojklip spolu so skladbou "Aby si niečo dosiahol musíš proste makať" od L.U.Z.Y.) a šesť skladieb produkoval. Prvý album AMO, "Original" vyšiel 31. októbra 2005 pod vydavateľstvom Universal Music v spolupráci s Hip-Hop.sk. Album obsahuje 20 zvukových stôp, hostí ako Tina, Misha, Miky Mora, Čistychov a iní. Klipy boli natočené k skladbám "Trasú sa mestá", "Čo s tým urobíš" s hosťujúcou Mishou a "Jak tank". Album mal po štyroch mesiacoch predaja predaných okolo 4 000 kópii. V decembri k albumu vyšiel aj dvojsingel "Trasú sa mestá/Jak Tank" na vinyle a inštrumentálne verzie k skladbám z "Originalu", tiež vo vinylovej podobe.
Family Biznis (2006 – 2007).
Opak po ďalších spoluprácach na albumoch Mikyho Moru, Rendezska.SK a štyroch skladbách na "Rapsuperstar mixtape vol. 2." koncom roka dokončil štúdio Zion 5, v ktorom AMO začalo nahrávať drhuhý štúdiový album "Family Biznis". Album vyšiel 16. apríla 2007 pod Universal Music. Klipy boli urobené k skladbám "Gembleri", "Ideme tour" (ft. Moja Reč) a k remixu skladby "Pre vlastných" (ft. Pad Anthony), ktorá na albume bola v originálnej verzii. Klip bol natočený na Jamajke a objavil sa aj na jamajskej hudobnej televízii. V roku 2007 sa Opak venuje práci v štúdiu a objavuje sa v klipe speváčky Kristiny "Som tvoja", v singli "Spomalíme svet" od Mishy, v dvoch skladbách na Grimasovom album "Kto dá viac" a spolu s AMO sa objavil ako hosť v skladbe aj klipe "Abstinent" od skupiny Para.
Otvorenie, muzikál Príbeh ulice (2008 – 2009).
Prvé informácie o Opakovom prvom sólo albume sa objavili začiatkom novembra 2007. Vtedy Opak plánoval "Otvorenie" vydať ešte na jar roku 2008. V priebehu roka 2008 pracoval nielen na svojom sólo albume, ale aj ako hudobný dramaturg muzikálu Príbeh ulice. O Príbehu ulice sa začalo hovoriť v priebehu roka 2008, či už na weboch alebo vo Fun rádiu, kde bol Opak 9. mája 2008 ako hosť spolu s režisérom muzikálu, Nikitom Slovákom. Muzikál mal premiéru 24. októbra 2008 v bratislavskom Divadle Aréna a neskôr bol muzikál naživo aj v Žiline, Martine, Košiciach či Prahe. 
Opakov sólo album "Otvorenie" bol posunutý a vyšiel 24. októbra 2008, čo bolo v rovnaký deň ako premiéra muzikálu Príbeh ulice. Ako hostia sa na ňom predstavili Marcel Palonder, Boy Wonder, Sash, Biely, Robo Papp, Treach a iní. O produkcie sa okrem Opaka postarali aj Abe, Analytik, Beyuz, DJ Jazzy, Damalistik, Grimaso a Viktor Hazard. Klipy boli urobené k singlu "Twist" s hosťujúcou Sash (skladba sa umiestnila v prvej desiatke najhranejších slovenských hitov v slovenských rádiách). Druhý vidoklip bol urobený k skladbe "Ich závody", kde sa objavil aj Marcel Palonder a francúzsky rapper Row G. Z albumu za po necelom roku predalo okolo 1 000 kópii. Na konci albumu Opak ohlásil druhý sólový album "Produkcie", zatiaľ bez konkrétnejších informácii. Albumu predchádzal mixtape "Od nás Opak, Čistý mixtape" namixovaný Viktorom Hazardom a Bielym, ktorý slúžil na podporu Opakovho albumu a albumu "Posledný doberman" od Čistychova.
Tretí album AMO (2010 – 2012).
V marci roku 2010 sa objavili v médiách prvé informácie o treťom albume AMO, ktorý by mal vyjsť na začiatku roka 2011. V apríli bol dokončený animovaný klip ku skladbe "Ex", ktorá by sa objavila aj v online hre APB: All Points Bulletin.
Medzi ďalšie projekty, na ktorých Opak v roku 2010 pracoval bolo pokračovanie muzikálu Príbeh ulice 2 (ktorý mal premiéru 25. marca 2011), druhé pokračovanie súťaže Vytiahni svoj majk a tiež produkoval štvrtý album speváčky Mishy. Pre televízny projekt Nesmrteľní koncom roka 2010 nahral Opak spolu s Mishou skladbu "Mal som...", ktorá by sa v rámci projektu mala objaviť vo filme Fejs.
Vo februári 2011 sa vonku dostala hokejová hymna Rádia Expres a AMO. Skladba má názov "Za náš tím" a bol k nej urobený aj videoklip. V júni 2011 bol vypustený ďalší klip od AMO na skladbu "Spolu" v spolupráci so skupinou Polemic. Skladba je z albumu "Positive", ktorý vyšiel v septembri 2011. K albumu "Positive" bol urobený aj ďalši videoklip na skladbu "Someone else", ktorý sa dostal von ešte koncom roka 2011.
23. apríla bol spolu s Majkom Spiritom a Robom Pappom hosťom v Rádiu Expres, kde predstavili skladbu "Dnes (remix)", ktorá je prerábkou skladby "Dnes" od Tublatanky. Skladbu Opak produkoval a v rádiu odrapoval slohu, ktorú v oficiálnej nahrávke rapuje český rapper Orion. 16. júla mal premiéru videoklip na singlovú verziu skladby "Swing", kde hosťovala Celeste Buckingham.
Štvrtý album AMO – Rok Nula (2013 – súčasnosť).
4. novembra 2012 bol zverejnený nový singel "Zlaté časy" s ktorým bol ohláseny aj nový album. 21. novembra mal premiéru klip ku skladbe "Zlaté časy", ktorý obsahoval zábery z koncertu AMO a zákulisia. 19. júna 2013 vyšiel, v poradí 2. singel z albumu Rok nula na skladbu "Doma" ktorého súčasťou bolo oznámenie presného dátumu vydania albumu. 16. septembra skupina vydáva svoj album "Rok Nula" na ktorom sa nachádza 14. skladieb, z toho 2 inštrumentálne (Intro, Outro). Skupina sa opäť rozhodla vydať aj vinyl aj CD nosič. Na albume sa objavili traja hostia (Strapo, Juraj Benetin a Xindl X). Na produkciách sa vo veľkej miere podpísali klavírista Marcel Vén a Moe ale objavili sa aj Smart (DMS), DJ Fatte (TNKD) a Dramalistik. 14. októbra vyšiel tretí videoklip z albumu na skladbu "Femme Fatale" na ktorom sa objavil Juraj Benetin. Vo videoklipe sa sami umelci nepredstavili ale hlavnú úlohu zohrala herečka Táňa Pauhofová.
Štúdio Zion 5.
Štúdio Zion 5 vzniklo na prelome mesiacov september/október 2006. S budovaním štúdia Opakovi pomohol rapper Sketa a DJ Škrupo. Medzi prvé veľké projekty štúdia patril druhý album AMO a od otvorenia ho využili nielen rapperi AMO, Čistychov, Drvivá Menšina, H16, Vec, Moja Reč, Decko, Strapo, ale aj iní ale aj ľudia mimo hip-hopovej scény ako Misha, Marcel Palonder, Robo Papp, Zdenka Predná, Samo Tomeček, Dominika Mirgová, Peter Lipa alebo Tina. Momentálnym a jediným majiteľom štúdia je Opak (2010).
Herecká kariéra.
Opak sa objavil ako hosť v jednej epizóde seriálu TV JOJ Profesionáli. Zahral si postavu rappera Fonky Fokela. Epizóda mala premiéru na TV JOJ 6. apríla 2009.
Na konci roka 2009 sa takisto objavil aj v epizóde "Posledný verš" seriálu V mene zákona, kde si zahral postavu rappera Money Monkeyho, ktorý bol na začiatku na koncerte zabitý a neskôr oddelenie násilnej kriminality objasňovalo jeho vraždu.
Moderátorská kariéra.
Opak moderuje reláciu "Beat it" na internetovej televízii metoo.sk. Prvý diel bol odvysielaný 31. januára 2012 a do novembra 2012 bolo vyrobených 7 dielov. V rôznych častiach sa ako hostia predstavili Vec, Majk Spirit, Nikola Weiterová, Idea, Rest, Ján Gordulič, Prago Union, Juraj Kemka, Gramo Rokkaz, Delik, Polemic, Bacil a Rakby.